นายก ฯ เผยการช่วยเหลือคนไทยในซูดานกว่า 200 คน อยู่ในขั้นตอนการอพยพ จะเดินทางถึงประเทศไทยวันที่ 27 เมษายนนี้
พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงการดำเนินการช่วยเหลือคนไทยในซูดาน ว่า รัฐบาลมีความห่วงใยประชาชนและแรงงานมีการสู้รบรุนแรงขึ้น จึงจำเป็นต้องอพยพคนกลับสู่ประเทศไทย ขณะนี้อยู่ในขั้นตอนการอพยพคนไทยกว่า 200 คน โดยกระทรวงการต่างประเทศและสถานทูต ได้ดำเนินการอย่างต่อเนื่อง พร้อมมอบหมายร่วมกับสภาความมั่นคงแห่งชาติ หรือ สมช. ขณะนี้คนไทยบางส่วนเดินทางมาถึงท่าเรือแล้ว อีกส่วนอยู่ในเรือเดินทะเล และอีกส่วนอยู่ในการขนย้ายด้วยรถ ได้เตรียมเครื่องบินรอรับแล้ว ขอให้ครอบครัวและญาติไม่ต้องกังวล เพราะได้รับรายงานยังไม่มีการสูญเสียและยังไม่มีผู้เสียชีวิต ซึ่งวันที่ 27 เมษายนนี้ จะเดินทางกลับถึงกรุงเทพมหานคร พร้อมกันนี้ ยังกล่าวขอบคุณประเทศซาอุดีอาระเบีย ที่ช่วยเหลืออำนวยความสะดวกในการเดินทาง เพราะคนไทยจะต้องเดินทางมาขึ้นท่าเรือที่ประเทศดังกล่าว